CELEX: 32012D0836
Language: mt
Date: 2012-07-25 00:00:00
Title: 2012/836/UE: Deċiżjoni tal-Kummissjoni tal- 25 ta’ Lulju 2012 dwar il-miżura SA.34440 (12/C) implimentata mill-Gran Dukat tal-Lussemburgu dwar il-bejgħ ta’ Dexia BIL (notifikata bid-dokument numru C(2012) 5264)  Test b’relevanza għaż-ŻEE

28.12.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 357/15
               
            DEĊIŻJONI TAL-KUMMISSJONI
      tal-25 ta’ Lulju 2012
      dwar il-miżura SA.34440 (12/C) implimentata mill-Gran Dukat tal-Lussemburgu dwar il-bejgħ ta’ Dexia BIL
      (notifikata bid-dokument numru C(2012) 5264)
      (It-test bil-Franċiż biss huwa awtentiku)
      (Test b’relevanza għaż-ŻEE)
      (2012/836/UE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea, u b’mod partikolari l-ewwel subparagrafu tal-Artikolu 108(2) tiegħu (1),
      Wara li kkunsidrat il-Ftehim dwar iż-Żona Ekonomika Ewropea, u b’mod partikolari l-Artikolu 62(1)(a) tiegħu,
      Wara li l-partijiet interessati ġew mistiedna jressqu l-kummenti tagħhom skont dawn l-Artikoli (2), u wara li ġew ikkunsidrati dawn il-kummenti,
      Billi:
      1.   PROCÉDURE
      
      
                  (1)
               
               
                  Permezz tad-Deċiżjoni tad-19 ta' Novembru 2008 (3), il-Kummissjoni ddeċidiet li ma tqajjimx oġġezzjonijiet għall-miżuri ta’ urġenza dwar operazzjoni ta' għajnuna għal-likwidità (assistenza għal-likwidità" minn hawn 'il quddiem imsejjħa “l-operazzjoni LA”) kif ukoll garanzija dwar ċerti elementi tal-obbligazzjonijiet ta’ Dexia (4). Il-Kummissjoni kkunsidrat li dawn il-miżuri kienu għajnuna għas-salvataġġ lil impriża f’diffikultà u għalhekk kompatibbli mas-suq intern fuq il-bażi tal-Artikolu 107 (3) (b) tat-TFUE, u awtorizzat il-miżuri għal perjodu ta' sitt xhur mit-3 ta' Ottubru 2008, filwaqt li speċifikat li wara dak iż-żmien il-Kummissjoni kienet se tevalwa mill-ġdid l-għajnuna bħala miżura strutturali.
               
            
                  (2)
               
               
                  Il-Belġju, Franza u l-Lussemburgu (minn hawn ‘il quddiem “l-Istati Membri kkonċernati” innotifikaw lill-Kummissjoni l-ewwel pjan ta’ ristrutturazzjoni ta’ Dexia rispettivament fis-16, 17 u t-18 ta' Frar 2009.
               
            
                  (3)
               
               
                  Bid-Deċiżjoni tat-13 ta' Marzu 2009, il-Kummissjoni ddeċidiet li tiftaħ il-proċedura ta' investigazzjoni formali prevista fl-Artikolu 108 (2) TFUE dwar il-miżuri kollha ta’ għajnuna mogħtija lil Dexia (5).
               
            
                  (4)
               
               
                  Bid-deċiżjoni tat-30 ta' Ottubru 2009 (6), il-Kummissjoni awtorizzat l-estensjoni tal-garanzija msemmija fil-premessa (1) sat-28 ta' Frar 2010 jew sad-data tad-deċiżjoni tal-Kummissjoni dwar il-kompatibbiltà tal-miżuri ta’ għajnuna u l-pjan ta’ ristrutturazzjoni għal Dexia.
               
            
                  (5)
               
               
                  Fid-9 ta' Frar 2010, l-Istati Membri kkonċernati rrapportaw lill-Kummissjoni informazzjoni dwar miżuri addizzjonali ppjanati biex jissupplimentaw il-pjan inizjali ta’ ristrutturazzjoni notifikat fi Frar 2009.
               
            
                  (6)
               
               
                  Bid-Deċiżjoni tas-26 ta' Frar 2010 (7), il-Kummissjoni awtorizzat il-pjan ta’ ristrutturazzjoni għal Dexia u l-konverżjoni tal-għajnuna għas-salvataġġ f’għajnuna għar-ristrutturazzjoni bil-kundizzjoni li l-impenji kollha u l-kundizzjonijiet stabbiliti mid-Deċiżjoni jiġu mħarsa.
               
            
                  (7)
               
               
                  Mis-sajf 2011 ‘il hawn, Dexia ltaqgħet ma' aktar diffikultajiet u l-Istati Membri kkonċernati pprevedew miżuri addizzjonali ta' għajnuna.
               
            
                  (8)
               
               
                  Bid-Deċiżjoni tas-17 ta' Ottubru 2011 (8), il-Kummissjoni ddeċidiet li tiftaħ proċedura ta’ investigazzjoni formali dwar il-miżura ta’ bejgħ minn Dexia SA u mix-xiri mill-Istat tal-Belġju ta’ Dexia Banque Belgique (minn hawn ‘il quddiem "DBB"). Madanakollu, fl-interess li tinżamm l-istabbiltà finanzjarja, il-Kummissjoni ddeċidiet ukoll li tapprova temporanjament il-miżura. Il-miżura għalhekk hija approvata għal sitt xhur mid-data tad-deċiżjoni in kwistjoni jew, jekk il-Belġju jissottometti pjan ta' ristrutturazzjoni fi żmien sitt xhur minn dik id-data, sakemm il-Kummissjoni tadotta deċiżjoni finali dwar il-miżura.
               
            
                  (9)
               
               
                  Fit-18 ta' Ottubru 2011, l-Istati Membri kkonċernati infurmaw lill-Kummissjoni b'għadd ta' miżuri ġodda potenzjali għal pjan ġdid ta’ ristrutturazzjoni jew iż-żarmar ta’ Dexia. Fil-qafas ta’ dawn il-miżuri l-ġodda, il-Belġju nnotifika lill-Kummissjoni, fil-21 ta' Ottubru 2011, dwar miżura ta’ rikors għal DBB għal “Emergency Liquidity Assistance” (minn hawn ‘il quddiem “ELA”) b’garanzija mill-Istat Belġjan.”. Din il-miżura tippermetti lil DBB jagħti finanzjament lil Dexia Crédit Local S.A. (minn hawn’il quddiem "DCL").
               
            
                  (10)
               
               
                  Fl-14 ta' Diċembru 2011, Franza, il-Belġju u l-Lussemburgu nnotifikaw ukoll lill-Kummissjoni, bħala parti mill-għadd ta' miżuri ġodda, abbozz ta’ garanzija temporanja mill-Istati Membri kkonċernati dwar il-finanzjament mill-ġdid ta’ Dexia SA u DCL (minn hawn ‘il quddiem “il-garanzija ta’ rifinanzjament temporanju”).
               
            
                  (11)
               
               
                  Bid-Deċiżjoni tal-21 ta' Diċembru 2011 (minn hawn ‘il quddiem "id-deċiżjoni ta’ ftuħ dwar l-għajnuna addizzjonali għar-ristrutturazzjoni ta’ Dexia”) (9), sabiex tinżamm l-istabbiltà finanzjarja, il-Kummissjoni ddeċidiet li tawtorizza temporanjament sal-31 ta' Mejju 2012 il-garanzija temporanja ta’ rifinanzjament. Madanakollu, b’din id-Deċiżjoni, il-Kummissjoni fetħet proċedura ta’ investigazzjoni formali rigward il-miżuri addizzjonali kollha għar-ristrutturazzjoni ta’ Dexia (inkluża l-garanzija temporanja ta’ finanzjament mill-ġdid) minn mindu ġiet adottata d-deċiżjoni kondizzjonali u stiednet lill-Istati Membri kkonċernati biex jinnotifikawha, fi żmien tliet xhur, bil-pjan ta’ ristrutturazzjoni ta’ Dexia jew, jekk il-vijabbiltà ta’ Dexia setgħet tittranġa, pjan ta’ riżoluzzjoni ordnat għal Dexia.
               
            
                  (12)
               
               
                  Fil-21 u t-22 ta' Marzu 2012, l-Istati Membri kkonċernati nnotifikaw lill-Kummissjoni b’pjan ta’ riżoluzzjoni ordnat għal Dexia.
               
            
                  (13)
               
               
                  Fil-25 ta' Mejju 2012, l-Istati Membri kkonċernati nnotifikaw lill-Kummissjoni b’talba ta’ estensjoni tal-garanzija temporanja ta’ finanzjament mill-ġdid. Il-Kummissjoni adottat iż-żewġ Deċiżjonijiet fil-31 ta' Mejju 2012.
               
            
                  (14)
               
               
                  Fl-ewwel deċiżjoni (minn hawn ‘il quddiem “id-deċiżjoni ta’ estensjoni tal-proċedura”), il-Kummissjoni ddeċidiet li testendi l-proċedura ta’ investigazzjoni formali tal-grupp Dexia sabiex teżamina l-pjan ta’ riżoluzzjoni ordnat tal-grupp Dexia ippreżentat mill-Belġju, Franza u l-Lussemburgu fil-21 u 22 ta' Marzu 2012 (10).
               
            
                  (15)
               
               
                  Fit-tieni deċiżjoni (minn hawn ‘il quddiem "id-deċiżjoni ta' estensjoni tal-garanzija") (11), il-Kummissjoni approvat temporanjament, sakemm tieħu deċiżjoni finali dwar il-pjan ta’ ristrutturazzjoni ordnat ta’ Dexia, l-estensjoni sat-30 ta' Settembru 2012 tal-perjodu ta’ estensjoni ta’ garanzija temporanja tal-Istati Membri kkonċernati dwar il-finanzjament mill-ġdid ta' Dexia SA u DCL, filwaqt li testendi l-proċedura ta’ investigazzjoni formali għal din il-miżura.
               
            
                  (16)
               
               
                  Fil-5 ta' Ġunju 2012, l-Istati Membri kkonċernati nnotifikaw lill-Kummissjoni żieda fil-limitu tal-garanzija temporanja għal ammont massimu fi prinċipju ta’ EUR 55 biljun. Fid-Deċiżjoni tagħha tas-6 ta' Ġunju 2012 (12), il-Kummissjoni approvat temporanjament, sakemm tieħu deċiżjoni finali dwar il-pjan ta’ riżoluzzjoni ordnat ta’ Dexia, iż-żieda fil-limitu tal-garanzija.
               
            
         Il-proċedura marbuta mal-bejgħ ta’ Dexia Banque Internationale fil-Lussemburgu
      
      
                  (17)
               
               
                  Fis-6 ta' Ottubru 2011, Dexia SA ħabbret, fi Stqarrija għall-istampa (13), li daħlet f’negozjati esklussivi ma' grupp ta' investituri internazzjonali, li fihom l-Istat tal-Lussemburgu seta’ jieħu sehem, bl-għan tal-bejgħ ta’ Dexia Banque Internationale à Luxembourg (minn hawn ’il quddiem: "Dexia BIL"). Il-Bord tal-grupp Dexia se jesprimi l-opinjoni tiegħu dwar il-kontenut ta' kull offerta fi tmiem il-perjodu ta’ esklussività.
               
            
                  (18)
               
               
                  Fit-18 ta' Diċembru 2011, il-Kummissjoni ġiet infurmata li Memorandum ta' Ftehim li jorbot, dwar il-bejgħ ta’ 99,906% ta’ Dexia SA li jappartjeni lil Dexia BIL, kien se jiġi konkluż. Skont il-Memorandum ta' ftehim, Precision Capital SA, grupp ta' investituri mill-Qatar, jakkwista 90% tal-istabbiliment, u l-10% li jifdal akkwistat mil-Lussemburgu. Ċerti assi ta’ Dexia BIL huma esklużi minn dan il-bejgħ.
               
            
                  (19)
               
               
                  Il-bejgħ ta’ Dexia BIL ma kinitx parti mill-miżuri approvati mill-Kummissjoni skont il-pjan ta' ristrutturazzjoni għal Dexia approvat fis-26 ta' Frar 2010. U lanqas ma kien kopert bil-proċedura ta’ investigazzjoni formali miftuħa bid-Deċiżjoni tal-Kummissjoni tal-21 ta' Diċembru 2011 dwar l-miżuri ta’ ristrutturazzjoni notifikati lill-Kummissjoni wara dik id-data.
               
            
                  (20)
               
               
                  Il-bejgħ ta’ Dexia BIL kien diġà ġibed l-attenzjoni tal-Kummissjoni qabel il-21 ta' Diċembru 2011. Il-bejgħ ta’ Dexia BIL għalhekk se jiġi analizzat mill-Kummissjoni separatament mir-ristrutturazzjoni ta’ Dexia, mhux biss minħabba l-ħtieġa li tistabbilixxi ċertezza legali kemm jista' jkun malajr, iżda wkoll u fuq kollox minħabba li l-bejgħ ta’ Dexia BIL huwa indipendenti mill-miżuri ta' ristrutturazzjoni tal-Grupp fid-dawl tal-miżuri ta’ għajnuna li ġew temporanjament approvati fl-2011, minħabba li l-bejgħ kien diġà prospettat mill-2009, skont l-informazzjoni riċevuta mill-Kummissjoni, u li Dexia BIL se jkun legalment u ekonomikament separat minn Dexia.
               
            
                  (21)
               
               
                  Fit-23 ta' Marzu 2012, il-Lussemburgu nnotifika formalment lill-Kummissjoni dwar il-bejgħ ta’ Dexia BIL.
               
            
                  (22)
               
               
                  Permezz ta’ ittra tat-3 ta' April 2012 (14), il-Kummissjoni infurmat lil-Lussemburgu li kienet iddeċidiet li tibda l-proċedura stabbilita fl-Artikolu 108(2) tat-Trattat dwar il-Funzjonament tal-Unjoni Ewropea fir-rigward tal-bejgħ ta’ Dexia BIL.
               
            
                  (23)
               
               
                  Fl-4 ta' Mejju u t-12 ta' Ġunju 2012, l-awtoritajiet Lussemburgiżi nnotifikaw lill-Kummissjoni informazzjoni supplementari inkluż aġġornament minn Dexia SA dwar l-Opinjoni għas-Sens ta’ Ġustizzja tal-prezz tal-bejgħ ta’ Dexia BIL iddatata t-30 ta' Mejju 2012 (minn hawn ‘il quddiem “aġġornament tal-Opinjoni għas-Sens ta’ Ġustizzja”).
               
            
                  (24)
               
               
                  Id-deċiżjoni tal-Kummissjoni li tiftaħ il-proċedura ta’ investigazzjoni formali ġiet ippubblikata f’Il-Ġurnal Uffiċjali tal-Unjoni Ewropea
                      (15). Il-Kummissjoni stiednet lill-partijiet interessati biex jippreżentaw l-osservazzjonijiet tagħhom dwar il-miżura inkwistjoni.
               
            
                  (25)
               
               
                  Il-Kummissjoni rċeviet kummenti dwar dan mill-partijiet interessati. Din għaddiethom lill-Lussemburgu filwaqt li tatu l-opportunità li jikkummenta dwarhom, u rċeviet il-kummenti tal-Lussemburgu permezz tal-ittra tat-28 ta' Ġunju 2012.
               
            2.   DESKRIZZJONI TAL-FATTI
      
      2.1.   Deskrizzjoni tal-grupp Dexia
      
      
                  (26)
               
               
                  Dexia BIL huwa parti mill-grupp Dexia. Dexia ġie ffurmat fl-1996 mill-għaqda ta’ Crédit Local ta’ Franza u Crédit communal tal-Belġju, u kien speċjalizzat fis-self lil awtoritajiet lokali, kif ukoll kellhom xi 5,5 miljun klijenti privati, prinċipalment fil-Belġju, fil-Lussemburgu u fit-Turkija.
               
            
                  (27)
               
               
                  Il-grupp Dexia huwa organizzat madwar il-kumpanija holding possedenti (Dexia SA) u tliet sussidjarji operattivi li jinsabu fi Franza (DCL), fil-Belġju (DBB) u fil-Lussemburgu (Dexia BIL).
                  
                     Organigramma ssimplifikata tal-Grupp tat-30 ta’ Settembru 2011
                  
                  
                     (jiġifieri qabel l-implimentazzjoni tal-bejgħ imħabbar fil-Kunsill ta’ Amministrazzjoni ta’ Dexia fid-9 ta’ Ottubru 2011)
                  
                  
            
                  (28)
               
               
                  Fl-20 ta' Ottubru 2011, DBB inbiegħ lill-Istat Belġjan u, fil-31 ta' Diċembru 2011, it-total tal-karta konsolidata tal-bilanċi tal-grupp Dexia (dekonsolidazzjoni ta' DBB fl-1 ta' Ottubru 2011) kien ta’ EUR 413 biljun.
               
            
                  (29)
               
               
                  Minbarra l-bejgħ ta’ DBB li sar fl-20 ta' Ottubru 2011, il-grupp Dexia ħabbar il-bejgħ “fi żmien qasir” tal-kumpaniji li ġejjin:
                  
                              —
                           
                           
                              Dexia BIL;
                           
                        
                              —
                           
                           
                              Dexia Municipal Agency
                           
                        
                              —
                           
                           
                              DenizBank;
                           
                        
                              —
                           
                           
                              Dexia Asset Management (minn hawn ‘il quddiem "DAM")
                           
                        
                              —
                           
                           
                              RBC Dexia Investor Services (minn hawn ‘il quddiem "RBCD").
                           
                        
            
                  (30)
               
               
                  Il-holdings tal-azzjonisti ewlenin f’Dexia SA huma kif ġej:
                  
                              Isem l-azzjonist
                           
                           
                              % miżmuma fil-31 ta' Diċembru 2011
                           
                        
                              Caisse des Dépôts et Consignations
                           
                           
                              17,6  %
                           
                        
                              Holding Communal
                           
                           
                              14,3  %
                           
                        
                              Arco Group
                           
                           
                              12,0  %
                           
                        
                              Il-Gvern Franċiż
                           
                           
                              5,7  %
                           
                        
                              Il-Gvern Federali Belġjan
                           
                           
                              5,7  %
                           
                        
                              Ethias
                           
                           
                              5,0  %
                           
                        
                              3 Reġjuni Belġjani
                           
                           
                              5,7  %
                           
                        
                              CNP Assurance
                           
                           
                              3,0  %
                           
                        
                              Impjegati
                           
                           
                              0,6  %
                           
                        
                              
                                 Oħrajn
                              
                           
                           
                              30,4  %
                           
                        
                              
                                          
                                             Sors:
                                          
                                       
                                       
                                          Dexia, Preżentazzjoni tar-riżultati finanzjarji għall-2011, it-23 ta' Frar 2012, p.51; Inklużi fil-pjan tar-riżoluzzjoni ordnata nnotifikat lill-Kummissjoni
                                       
                                    
                        
            2.2.   Deskrizzjoni ta’ Dexia BIL
      
      
                  (31)
               
               
                  Dexia BIL huwa wieħed mill-akbar banek kummerċjali fil-Lussemburgu, b'karta tal-bilanċ totali ta' EUR 41 biljun fit-30 ta' Ġunju 2011. Dexia BIL topera mhux biss fil-Lussemburgu, iżda wkoll f’pajjiżi oħra bħall-Isvizzera, ir-Renju Unit u xi pajjiżi fl-Asja u fil-Lvant Nofsani, jew direttament jew permezz ta' xi sussidjarji tagħha. Dexia BIL għandu wkoll portafoll sostanzjali ta’ sigurtajiet “ta' wirt”, ta’ valur tas-suq stimat fit-30 ta' Settembru 2011 – madwar EUR [5 – 10] biljun.
               
            
                  (32)
               
               
                  Dexia BIL huwa wieħed mill-banek il-kbar b’fergħat fil-Lussemburgu u huwa attur essenzjali fl-ekonomija lokali kemm bħala bank tad-depożiti għal residenti, individwi u negozji, kif ukoll fornitur ta' kreditu tal-konsumatur, self fuq proprjetà u self kummerċjali.
               
            
                  (33)
               
               
                  Skont it-tabelli pprovduti mill-Awtorità superviżorja finanzjarja tal-Lussemburgu (Commission de surveillance du Secteur Financier - “CSSF”), Dexia BIL huwa l-Bank tal-għażla għal [10 - 15]% tar-residenti individwali u [15 - 20]% tal-SMEs residenti (intrapriżi żgħar u ta’ daqs medju), iż-żewġ gruppi jqiegħduh fit-tielet pożizzjoni fis-suq tal-Lussemburgu. L-ishma tas-suq ta’ Dexia BIL fis-sistema bankarja tal-Lussemburgu huma madwar [10 - 15]% skont il-volum ta’ depożiti, [10 - 15]% skont il-volum ta' self u [5 - 10]% tal-assi mmaniġġjati fis-settur bankarju privat.
               
            2.3.   Id-diffikultajiet ta’ Dexia
      
      
                  (34)
               
               
                  Id-diffikultajiet li ffaċċja l-grupp Dexia matul il-kriżi finanzjarja fil-Ħarifa tal-2008 ġew deskritti fid-Deċiżjoni tas-26 ta' Frar 2010. Id-diffikultajiet iktar reċenti ta’ Dexia jistgħu jkunu imqassra kif ġej.
               
            
                  (35)
               
               
                  L-ewwel nett, id-deterjorament tal-kriżi tad-dejn sovran, li bosta banek Ewropej qed jiffaċċjaw, wasslet għal nuqqas ta’ fiduċja dejjem ikbar min-naħa tal-investituri lejn kontropartijiet bankarji, sabiex dawn tal-aħħar ma kinux kapaċi jiksbu finanzjament f’volumi sodisfaċenti u taħt kundizzjonijiet sodisfaċenti.
               
            
                  (36)
               
               
                  Barra minn hekk, billi l-grupp Dexia kien partikolarment espost għar-riskju sovran u para-sovran, il-livell ta’ nuqqas ta’ fiduċja fil-grupp Dexia fost l-investituri kien ogħla. Fil-fatt, Dexia għandha fost l-assi tagħha ħafna self u/jew bonds minn pajjiżi u/jew awtoritajiet lokali u reġjonali f’pajjiżi meqjusa bħala riskjużi mis-suq.
               
            
                  (37)
               
               
                  B’żieda ma’ dan, il-kriżi attwali laqtet qabel ma Dexia ma kellu ż-żmien biex jiffinalizza l-implimentazzjoni tal-pjan ta’ ristrutturazzjoni tiegħu, li kien ser ikollu bħala konsegwenza profil tar-riskju tal-likwidità ħafna aktar b'saħħitu. Billi Dexia kien għad għandu profil partikolarment vulnerabbli u l-likwidità tas-suq kienet konxja minn dik il-vulnerabbiltà, huwa possibbli li Dexia sofra minn nuqqas ta’ fiduċja aktar minn banek oħra.
               
            
                  (38)
               
               
                  Il-ħtiġijiet ta’ finanzjament ta’ Dexia żdiedu sew għar-raġunijiet li ġejjin:
                  
                              (i)
                           
                           
                              It-tnaqqis qawwi fir-rati tal-imgħax matul is-sajf tal-2011 żied b'mill-inqas EUR [5 - 20] biljun il-ħtieġa għal garanziji addizzjonali li jlaħħqu ma’ margin calls marbuta ma' varjazzjoni fil-valur tas-suq tal-portafoll tal-istrumenti derivati użati sabiex jilqgħu il-karta tal-bilanċ;
                           
                        
                              (ii)
                           
                           
                              Ħafna ħruġ ta’ bonds sovrani (partikolarment bonds garantiti mill-Istati maħruġa qabel minn Dexia) immaturaw fi żmien meta l-kundizzjonijiet tas-suq għal finanzjament mill-ġdid ta’ dawn il-bonds ma kinux ottimali;
                           
                        
                              (iii)
                           
                           
                              It-tnaqqis sostanzjali fil-valur tas-suq u t-tnaqqis fil-kwalità tal-kreditu tal-assi li Dexia tuża bħala garanzija biex jiksbu finanzjament
                           
                        
                              (iv)
                           
                           
                              It-telf fil-fiduċja minn ħafna investituri, segwit minn fost affarijiet oħra, it-tħabbir ta’ telf sostanzjali fit-tieni kwart tal-2011 (kważi EUR 4 biljun) u żgradazzjoni minn xi aġenziji tal-klassifikazzjoni;
                           
                        
                              (v)
                           
                           
                              Id-diffikultajiet ta’ Dexia rriżultaw ukoll f'irtirar massiv ta’ depożiti minn klijenti fil-Belġju u l-Lussemburgu f'Ottubru 2011.
                           
                        
            
                  (39)
               
               
                  Meta jitqies li kien impossibbli għal Dexia li jagħmel awtorifinanzjament fis-swieq u […] (*), fil-bidu kellha tirrikorri għal miżura ELA ġdida min-naħa tal-Banque Nationale de Belgique u Il-Banque de France rispettivament. Huwa f’dawn iċ-ċirkostanzi li l-Istati Membri kkonċernati taw garanzija ta’ finanzjament mill-ġdid temporanja favur Dexia.
               
            
                  (40)
               
               
                  Għalkemm Dexia BIL ma kienx is-sors ta’ problemi tal-grupp Dexia, […], kellu ħruġ ta’ depożiti sostanzjali, b'mod partikolari bejn it-30 ta' Settembru u l-10 ta' Ottubru 2011, perjodu li fih id-depożiti naqsu b'EUR [1 - 5] biljun (minn EUR [5 - 15] biljun għal EUR [5 - 15] biljun). Il-ħruġ ta’depożiti sussegwentement stabbilizzaw wara t-tħabbir ta' serje ta' miżuri maħsuba għall-iżmantellar tal-grupp Dexia u għall-garanzija ta’ ċerti sussidjarji tal-grupp (inkluż Dexia BIL). B’mod partikolari, Dexia kien ħabbar fid-6 ta' Ottubru 2011 li beda taħdid ma’ grupp ta' investituri u l-Lussemburgu sabiex ibigħilhom Dexia BIL. Wara li laħqu l-punt l-iktar baxx ta’ EUR [5-15] biljun fit-22 ta' Novembru 2011, id-depożiti ta’ Dexia BIL urew titjib żgħir għal EUR [5-15] biljun EUR fl-14 ta' Diċembru 2011.
               
            2.4.   Deskrizzjoni tal-miżura ta’ bejgħ ta’ Dexia BIL
      
      
                  (41)
               
               
                  Il-Lussemburgu ħabbar, fit-23 ta' Marzu 2012, il-bejgħ ta' Dexia BIL. Id-data tal-bejgħ hija suġġetta għal ftehim minn qabel tal-Kummissjoni.
               
            
                  (42)
               
               
                  Il-miżura tal-bejgħ ta’ Dexia BIL notifikata lill-Kummissjoni ma kinitx suġġetta għal proċedura ta’ sejħiet għall-offerti formali. Skont l-awtoritajiet Lussemburgiżi, il-bejgħ ta’ Dexia BIL milli jidher kien previst sew qabel minn Dexia li kkunttatjat fil-fatt serje ta’ operaturi bejn l-2009 u l-2011, b’mod partikolari […]. […]. It-taħdidiet li saru kienu xi ftit jew wisq avvanzati, iżda l-ebda operaturi ma ssottomettew rispons tanġibbli biex jakkwistaw lil Dexia BIL.
               
            
                  (43)
               
               
                  Fl-aħħarnet il-kuntatti ma’ Precision Capital wasslu għal bidu fin-negozjati esklusivi mħabbra fis-6 ta' Ottubru 2011. Abbozz ta’ Ftehim li jorbot, dwar il-bejgħ ta' 99,906 % f’Dexia BIL li jappartjenu lil Dexia, ġie konkluż permezz ta’ Memorandum ta’ Ftehim fl-20 ta' Diċembru 2011 (minn hawn 'il quddiem "MtF"). Skont il-Memorandum ta' ftehim, Precision Capital se takkwista 90% tal-istabbiliment, l-10% li jifdal tiġi akkwistata mil-Lussemburgu taħt l-istess termini u kundizzjonijiet bħal Precision Capital.
               
            
                  (44)
               
               
                  Ċerti assi ta’ Dexia BIL huma esklużi mill-ambitu ta' dan il-bejgħ, li jittratta biss parti minn Dexia BIL, jiġifieri n-negozji u klijenti privati bl-imnut tiegħu (minn hawn ’il quddiem: “in-negozji mibjugħa”). B’mod aktar speċifiku, dawn li ġejjin huma esklużi mill-ambitu ta' bejgħ: is-sehem ta’ 51% ta’ Dexia BIL f’DAM, is-sehem ta’ 50% ta' Dexia BIL f’RBCD, is-sehem ta’ 40% f'Popular Banca Privada, il-portafoll tiegħu ta’ sigurtajiet “ta' wirt" ta' Dexia BIL (kif ukoll ċerti prodotti derivati u assoċjati), u l-ishma ta’ DEXIA BIL f’Dexia LDG Banque et Parfipar. In-negozji msemmija hawn fuq se jiġu trasferiti lil Dexia qabel ma tintemm it-tranżazzjoni, bi klawżola għall-irkupru tal-profitti netti mit-trasferimenti minn Dexia BIL. B’żieda ma’ dan, il-MtF jistipula bħala prekundizzjoni għall-bejgħ, l-eliminazzjoni tas-self kollu li mhuwiex garantit ma’ kumpaniji fil-grupp Dexia u l-eliminazzjoni ta’ bosta self garantit ma' kumpaniji tal-grupp Dexia. Fl-10 ta' Frar 2012 il-finanzjament mogħti lill-kumpaniji l-oħra tal-grupp kien madwar EUR [0 – 5] biljun li minnhom inqas minn [500 – 800] miljuni ta’ finanzjament garantit. L-esklużjoni ta' dawn l-assi kollha se jagħmluha possibbli li jitnaqqsu l-assi totali ta' Dexia BIL b’madwar EUR 16,9 biljun f'relazzjoni mal-assi totali ta' EUR 41 biljun fit-30 ta' Ġunju 2011 (jiġifieri tnaqqis ta’ 40% fl-assi totali u ta' 50% tnaqqis fir-riskju tal-assi mwieżna).
               
            
                  (45)
               
               
                  Il-miżura nnotifikata tistipula li, meta l-bejgħ ikun tlesta, Dexia BIL ser ikollu proporzjon tal-Grad 1 ta’ Ekwità Komuni taħt Basel III ta’ eżattament 9%.
               
            
                  (46)
               
               
                  Il-prezz tal-bejgħ huwa stabbilit għal EUR 730 miljun, b’proporzjon tal-Grad 1 ta’ Ekwità Komuni ta’ eżattament 9% meta l-bejgħ ikun tlesta. Fil-każ li l-kapital fiż-żmien tal-kompletazzjoni jaqbeż id-9% tal-proporzjon tal-Grad 1 ta’ Ekwità Komuni taħt Basel III, il-prezz tal-bejgħ għandu jkun aġġustat għall-kapital żejjed disponibbli fil-ħin ta’ tlestija. Jekk ikun hemm nuqqas ta' kapital fir-rigward 9% tal-Proporzjon tal-Grad 1 ta’ Ekwità Komuni, is-sottoprestazzjoni tiġi kkumpensata minn Dexia SA.
               
            
                  (47)
               
               
                  Il-miżura notifikata fit-23 ta' Marzu 2012 tinkludi klawżola li tistipula li, jekk Dexia SA jew kumpanija fil-grupp Dexia jiksbu garanzija sovrana favur xerrej fir-rigward l-obbligi ta’ indennizzazzjoni taħt garanziji kuntrattwali speċifiċi għal dan il-bejgħ, u jekk ix-xerrej huwa entità privata (mhux ikkontrollati direttament jew indirettament minn entitajiet pubbliċi), imbagħad Dexia jintrabat li jiżgura li garanzija fuq termini simili u bl-istess livell ta’ obbligi kuntrattwali huma mogħtija mill-istess garanti (jew garanti alternattiv bl-istess klassifikazzjoni tal-kreditu) f’kundizzjonijiet simili u għal obbligi kuntrattwali simili fir-rigward tal-bejjiegħa taħt il-kuntratti ta’ bejgħ. Dan l-obbligu kellu japplika sal-1 ta' Jannar 2017 (minn hawn ‘il quddiem "il-klawżola 3.3.5"). Madanakollu, il-klawżola ġiet sussegwentement abbandunata u ma kinitx inkluża fil-kuntratti finali ta’ bejgħ ta' ishma li ssostitwixxew il-MtF.
               
            
                  (48)
               
               
                  Qabel ma ġie ffinalizzat il-MtF, xenarji tal-abbozz tal-bejgħ ta’ Dexia BIL ġew suġġetti għal evalwazzjoni tal-ekwità tal-prezz minn parti Terza (16).. Din l-evalwazzjoni tal-10 ta’ Dicembru 2011 saret skont tliet metodi differenti (17) u kkonkludiet valur tal-prezz inkluż bejn EUR [600 – 700] miljun u EUR [800 – 900] miljun. L-aġġornament tat-30 ta' Mejju 2012 ta’ din l-evalwazzjoni twassal għall-istess konklużjonijiet.
               
            2.5.   Raġunijiet li wasslu għall-ftuħ tal-proċedura ta’ investigazzjoni formali
      
      
                  (49)
               
               
                  Fid-deċiżjoni ta’ ftuħ, il-Kummissjoni qieset li f'dan l-istadju, hi ma setgħetx tikkonkludi li t-tranżazzjoni ma kien fiha l-ebda element ta' għajnuna.
               
            
                  (50)
               
               
                  Il-Kummissjoni qieset li l-klawżola 3.3.5 kien fiha potenzjalment għajnuniet mill-Istat.
               
            
                  (51)
               
               
                  Il-Kummissjoni tinnota li l-proċess ta’ bejgħ ta’ Dexia BIL ma saretx b’mod miftuh, trasparenti u non-dikriminatorja. Il-proċess ta’ bejgħ kien limitat għal negozjati bilaterali ma’ ċertu għadd ta’ xerrejja potenzjali mingħajr proċedura ta’ sejħiet għall-offerti. Għalhekk il-Kummissjoni ma setgħetx tikkonkludi li l-proċess ta’ bejgħ kien tali li jiżgura l-formazzjoni ta’ prezz fis-suq u bħala konsegwenza li ma kellux elementi ta’ għajnuna mill-Istat.
               
            
                  (52)
               
               
                  Skont il-Kummissjoni, l-evalwazzjoni ta’ ekwità tal-prezz minn Terzi (18) ġie stabbilit matul negozjati u qabel ma ġew stabbiliti kundizzjonijiet eżatti tal-MtF tal-20 ta' Diċembru 2011 li dwaru saret notifika fit-23 ta' Marzu 2012. Għalhekk il-Kummissjoni kellha dubji fir-rigward tal-kunsiderazzjoni kemm tal-evalwazzjoni tal-ekwità tal-perimetru eżatt tal-attivitajiet mibjugħa kif ukoll tal-kundizzjonijiet tal-miżura notifikata inkluż il-klawżola ta' rkupru tal-prodott nett tal-bejgħ minn Dexia BIL u l-klawżola 3.3.5.
               
            
                  (53)
               
               
                  Għalhekk il-Kummissjoni ma setgħetx tikkonkludi li l-kundizzjonijiet tal-bejgħ ta’ Dexia BIL irriżulta f'bejgħ bil-prezz tas-suq, minħabba l-effetti magħqudin fin-nuqqas ta' sejħa miftuħa għal offerti u n-nuqqas ta' tagħrif preċiż dwar evalwazzjoni xierqa tat-tranżazzjoni, wara li kkunsidrat b’mod partikolari l-ambitu tal-attivitajiet tan-negozji mibjugħa u l-klawżola potenzjali 3.3.5.
               
            3.   KUMMENTI MINN PARTIJIET TERZI
      
      
                  (54)
               
               
                  Wara l-pubblikazzjoni tad-Deċiżjoni tal-ftuħ ta’ investigazzjoni formali tat-3 ta' April 2012, il-Kummissjoni rċeviet il-kummenti ta’ numru ta’ partijiet terzi interessati.
               
            
                  (55)
               
               
                  Wieħed mill-kummenti li waslu (minn hawn ‘il quddiem "kumment A") min-naħa ta' assoċjazzjoni ta' investituri jirrigwarda l-prezz għoli ta' xiri. Din l-assoċjazzjoni tqis li l-prezz ta’ bejgħ ta’ Dexia BIL huwa baxx wisq, b’mod partikolari fid-dawl tal-prestazzjonijiet tajba ta’ Dexia BIL fil-passat.
               
            
                  (56)
               
               
                  Il-parti terza l-oħra, azzjonist f’Dexia Sa, (minn hawn 'il quddiem: "Kumment B ”) esprima dubji dwar l-imġiba ta’ Dexia SA, Dexia BIL u l-individwi u l-korpi mistennija li jissorveljaw dawn il-kumpaniji mill-1998 L-azzjonist jemmen ukoll li Dexia ma tipprovdix biżżejjed informazzjoni lill-azzjonisti tagħha. L-azzjonist huwa wkoll tal-fehma li l-minuti tal-laqgħat ġenerali annwali sa mill-1999 kif ukoll il-korrispondenza kollha bejn hu, Dexia SA, Dexia BIL u l-amministraturi tagħhom kellhom ikunu mibgħuta minn Dexia SA lix-xerrejja potenzjali ta’ Dexia BIL.
               
            4.   OSSSERVAZZJONIJIET MINN DEXIA SA
      
      
                  (57)
               
               
                  Dexia tenfasizza li l-bejgħ ta’ Dexia BIL huwa stadju importanti għall-istabbilizzazzjoni ta’ Dexia BIL wara l-ħruġ tad-depożiti li seħħ fil-bidu ta' Ottubru 2011. Huwa essenzjali li tingħata mill-aktar fis possibbli konferma dwar in-nuqqas ta’ elementi ta’ għajnuna sabiex il-partijiet fit-tranżazzjoni tal-bejgħ ta’ Dexia jkunu nfurmati.
               
            
                  (58)
               
               
                  Billi l-klawżola 3.3.5 ma ġietx inkluża fil-kuntratti finali għat-trasferiment ta' ishma li ssostitwixxew il-MtF, dan it-tħassib huwa mingħajr bażi.
               
            
                  (59)
               
               
                  L-għad kbir ta’ kuntatti bejn Dexia SA u xerrejja eventwali mill-2009, flimkien mal-aħbar uffiċjali fis-6 ta' Ottubru 2011 ta’ bejgħ potenzjali ta’ Dexia BIL lil grupp ta’ investituri internazzjonali, kienu wasslu biex il-bejgħ ippjanat ta’ Dexia BIL isir pubbliku. L-esklussività ġiet mogħtija formalment biss ġimgħatejn wara u kandidati serji oħra interessati fix-xiri ta’ Dexia BIL setgħu kellhom biżżejjed ħin kieku riedu. Barra minn hekk, il-kundizzjonijiet ta’ bejgħ ta’ Dexia BIL ġew iddeterminati minn Dexia SA ma Precision Capital matul in-negozjati at arms’ length bejn operaturi privati, taħt ir-responsabbiltà tagħhom stess u mingħajr ma kkommettew riżorsi tal-Istat. B’żieda ma' dan, kien urġenti li jinsab xerrej għal Dexia BIL sabiex jiġu protetti d-depożitarji u l-klijenti tal-bank, biex jiġi ppreservat il-valur tal-bank, u biex jiġu eliminati r-riskji ta’ kuntaġġun fuq il-bqija tas-sistema finanzjarja. F’dawn iċ-ċirkostanzi, il-proċess ta’ bejgħ ta’ Dexia BIL jista’ jingħaqad ma' proċess miftuħ, trasparenti u mhux diskriminatorju, sabiex jiżgura l-istabbiliment ta' prezz tas-suq. Għalhekk dan ma jinkludix elementi ta’ għajnuna mill-Istat.
               
            
                  (60)
               
               
                  L-opinjoni ta’ evalwazzjoni tal-ekwità ta' Diċembru 2011 kienet dwar l-ambitu l-ġdid ta’ Dexia BIL (l-attivitajiet mibjugħa) li huwa kkonfermat mill-evalwazzjoni ta’ ekwità aġġornata t-30 ta' Mejju 2012.
               
            
                  (61)
               
               
                  Il-prezz tal-bejgħ huwa bbażat fuq il-proporzjon tal-kapital “Core Equity Tier 1” skont Basel III ta' 9% fil-mument tal-bejgħ. Jekk hemm differenza bejn dan il-livell u l-livell tal-kapital meta t-trasferiment ikun tlesta, l-aġġustament il-klawżola garanziji li d-differenza se jitħallas lura mix-xerrejja jew il-bejjiegħ u/jew li l-prezz tal-bejgħ se jiġu aġġustati. Taħt dawn il-kundizzjonijiet, Dexia SA temmen li l-valutazzjoni ta’ ishma jew assi esklużi mit-tranżazzjoni m’għandhomx jitqiesu meta jkun determinat il-prezz tas-suq.
               
            
                  (62)
               
               
                  Dexia BIL ma bbenefikax direttament mill-għajnuna preċedenti li rċieva l-grupp Dexia. Għall-kuntrarju, sa minn tmiem l-2008, Dexia BIL kien dejjem fornitur nett tal-likwidità lill-grupp Dexia. Barra minn hekk, il-Kummissjoni ma tistax tippresumi li, minħabba li kumpanija tappartjeni għal grupp ta' kumpaniji, kumpanija bbenefikat minn għajnuna li waslet għand il-grupp, b’mod partikolari fejn, bħal f’dan il-każ, il-mekkaniżmi ta’ trasferiment preżenti fil-grupp ġew użati biss għad-detriment tal-kumpanija u mhux għal benefiċċju tagħha (19). Bl-istess mod, il-Kummissjoni ma tistax tippresumi li t-tranżazzjoni hija imputabbli lill-Istat jew timpenja riżorsi tal-Istat meta dan isir at arms’ length bejn Dexia u x-xerrej mingħajr ma jinvolvu riżorsi tal-Istat.
               
            
                  (63)
               
               
                  Fi kwalunkwe każ, Dexia SA tenfasizza l-fatt li l-akkwist ta’ Dexia BIL bil-prezz tas-suq huwa biżżejjed biex tiġi elimenata l-possibbiltà ta' trasferiment potenzjali ta' għajnuna preċedenti li rċieva l-grupp Dexia lix-xerrej jew mibjugħ lil Dexia BIL (20).
               
            
                  (64)
               
               
                  Il-bejgħ ta' Dexia BIL ma jistax jinkludi għajnuna ġdida minħabba li l-akkwist mill-Istat tal-Lussemburgu qed iseħħ mingħajr ma jiġi injettat kapital ġdid f’Dexia BIL mill-Istat Lussemburgiż. F'dak il-kuntest, Dexia SA jenfasizza li, fin-nuqqas ta' għajnuna addizzjonali, il-bejgħ ta' Dexia BIL ma jfixkilx il-kompetizzjoni, u għalhekk mhuwiex meħtieġ li jiġu imposti miżuri addizzjonali sabiex jillimitaw it-tfixkil tal-kompetizzjoni. Fi kwalunkwe każ, it-tnaqqis fid-daqs ta' Dexia BIL minħabba n-negozji esklużi mill-bejgħ huwa kbir biżżejjed li ma jkunux meħtieġa miżuri addizzjonali.
               
            5.   OSSERVAZZJONIJIET TAL-LUSSEMBURGU
      
      
                  (65)
               
               
                  Il-Lussemburgu huwa tal-fehma li l-bejgħ ta' Dexia BIL huwa soluzzjoni privata tas-suq li ma tinkludi l-ebda għajnuna mill-Istat.
               
            
                  (66)
               
               
                  Il-Lussemburgu jiġbed l-attenzjoni għall-fatt li l-bejgħ ippjanat ta' Dexia BIL kien imħabbar uffiċjalment fis-6 ta' Ottubru 2011, jiġifieri qabel l-avviż ta' garanziji addizzjonali dwar rifinanzjament ġdid mogħti mill-Istati Membri kkonċernati lil Dexia SA u DCL.
               
            
                  (67)
               
               
                  Il-Lussemburgu jenfasizza li Dexia BIL huwa wieħed mill-banek il-kbar li għandhom netwerk ta’ fergħat fil-Lussemburgu u huwa attur essenzjali fl-ekonomija lokali kemm bħala bank tad-depożiti għal residenti li huma persuni naturali u negozji, kif ukoll fornitur ta' kreditu tal-konsum, immobiljari u lill-impriżi. Dexia BIL jaqdi rwol sistemiku fl-ekonomija tal-Lussemburgu (21) u falliment ta' dan il-bank (jew anke sempliċement inċertezza dwar id-destin tiegħu) ikollhom effetti estremament serji fuq l-istabbiltà tas-sistema finanzjarja tal-Lussemburgu u l-ekonomija Lussemburgiża b'mod ġenerali, li jistgħu jinħassu wkoll f’pajjiżi ġirien.
               
            
                  (68)
               
               
                  L-awtoritajiet Lussemburgiżi jsostnu li ma hemm ebda vantaġġ għal Dexia SA jew Dexia BIL li jirriżulta mill-akkwist mill-Istat tal-Lussemburgu ta' sehem ta’ 10% f’Dexia BIL billi l-akkwist qed iseħħ skont il-kundizzjonijiet tas-suq, u l-prezz imħallas u t-termini kienu l-istess bħal dawk ta’ Precision Capital.
               
            
                  (69)
               
               
                  Il-Lussemburgu jindika wkoll li l-bejgħ ta' Dexia BIL kien ilu previst għal żmien twil minn Dexia SA, li għal dan il-għan kien ikkuntattja sensiela ta' operaturi bejn l-2009 u l-2011, partikolarment […]. Id-diskussjonijiet li saru kienu għamlu xi progress iżda l-ebda wieħed minn dawn l-operaturi ma kien esprima interess f’Dexia BIL. Għalkemm l-awtoritajiet Lussemburgiżi jirrikonoxxu li l-proċess ma kienx jikkkostitwixxi sejħa għall-offerti formali, huma josservaw li huwa improbabbli li stedina formali għall-offerti kienet se tipproduċi riżultat differenti. Kien impossibbli li sejħa għall-offerti bħal din tiġi organizzata fl-iskadenza mqassra ddettata mill-erożjoni aċċelerata tad-depożiti ta’ Dexia BIL fi tmiem Settembru 2011 minħabba xnigħat dwar id-diffikultajiet tal-grupp Dexia u t-tnaqqis tal-klassifikazzjoni ta' Dexia SA mill-aġenzija tal-klassifikazzjoni Moody's fit-3 ta' Ottubru 2011, flimkien max-xnigħat dwar is-sistema bankarja Ewropea, il-kriżi tad-dejn sovran u d-diffikultajiet fiż-żona tal-euro. Din is-sitwazzjoni urġenti rriżultat fit-tħabbira tal-bejgħ ippjanat ta' Dexia BIL u d-dħul f’negozjati ma’ Precision Capital fis-6 ta' Ottubru 2011. Bejn dik id-data u l-ftuħ tan-negozjati esklussivi (22), ma ġiet riċevuta l-ebda espressjoni oħra ta' interess jew offerta serja, minkejja […] mistoqsija mingħand investituri potenzjali oħra (23).
               
            
                  (70)
               
               
                  Fl-opinjoni tal-awtoritajiet Lussemburgiżi, proċess informali ta’ sejħa għall-offerti, organizzat fi żmien qasir u skont proċeduri partikolari ddettati miċ-ċirkostanzi, jista' jitqies bħala proċess miftuħ, trasparenti u mhux diskriminatorju li jiżgura l-formazzjoni ta' prezz tas-suq. L-awtoritajiet Lussemburgiżi josservaw ukoll li valutazzjoni tal-ekwità tal-prezz bid-data tal-10 ta' Diċembru 2011 u l-aġġornament tagħha tat-30 ta' Mejju 2012 kkonkludew li l-prezz jidher ekwu fil-kuntest tas-suq attwali u li l-Kummissjoni kienet diġà aċċettat li l-valutazzjoni ta' kumpanija tista' ssir skont prezz tas-suq fuq il-bażi ta’ valutazzjoni tal-ekwità tal-prezz li ssir minn espert indipendenti.
               
            
                  (71)
               
               
                  Sa minn tmiem l-2008, Dexia BIL kien fornitur nett ta' likwidità lill-entitajiet l-oħra fil-grupp. Fir-rigward tal-garanzija temporanji l-ġdida approvata provviżorjament mill-Kummissjoni fil-21 ta' Diċembru 2011, Dexia BIL mhux entità garantita u ma jibbenefikax minn din il-garanzija temporanja.
               
            
                  (72)
               
               
                  Barra minn hekk, l-awtoritajiet Lussemburgiżi jenfasizzaw li Dexia BIL ser ikollu pożizzjoni ta’ likwidità qawwija wara l-bejgħ, u se jiffoka fuq l-attivitajiet bankarji bl-imnut u servizzi bankarji privati, u se jaqta’ r-rabtiet tiegħu mal-grupp Dexia residwu permezz ta' disponiment tal-portafoll storiku ta’ Dexia LDG u l-bejgħ tal-parteċipazzjonijiet tiegħu f’RBCD u DAM. Bl-istess mod, il-MtF huwa bbażat fuq l-assenza ta' finanzjament minn Dexia BIL lil Dexia SA jew kumpaniji oħra tal-grupp residwu wara l-bejgħ.
               
            
                  (73)
               
               
                  Il-Lussemburgu jitlob ukoll li Dexia BIL ma jibqax suġġett għall-kundizzjonijiet u l-impenji stabbiliti fid-Deċiżjoni tas-26 ta' Frar 2010, u lanqas għall-pjan il-ġdid tar-ristrutturazzjoni jew tar-riżoluzzjoni ordnat lil Dexia li jrid jitfassal fil-qafas tad-Deċiżjoni tal-21 ta' Diċembru 2011. L-aċċettazzjoni tal-pjan ta' ristrutturazzjoni approvat mid-Deċiżjoni tas-26 ta' Frar 2010 u tal-kundizzjonijiet u l-impenji previsti mill-pjan hija marbuta mal-appartenenza ta’ Dexia BIL għall-grupp Dexia, li huwa identifikat bħala l-uniku benefiċjarju tal-għajnuna mogħtija fid-deċiżjonijiet preċedenti. Barra minn hekk, dan il-punt huwa evidenti fil-biċċa l-kbira tal-impenji skont il-pjan ta' ristrutturazzjoni ta’ Dexia, li japplikaw għall-grupp Dexia jew għal Dexia SA u ma jikkonċernawx lil Dexia BIL minbarra sakemm dan huwa sussidjarju tal-grupp u jifforma unità ekonomika unika ma' Dexia SA. Fi kwalunkwe każ, il-bejgħ ta' Dexia BIL ma jinvolvi l-ebda għajnuna mill-Istat u huwa mwettaq bil-prezz tas-suq.
               
            
                  (74
               
               
                  Fl-osservazzjonijiet tiegħu dwar id-deċiżjoni tal-ftuħ, il-Lussemburgu, jikkonferma li l-klawżola 3.3.5 ma ġietx inkluża fil-kuntratti finali tax-xiri tal-ishma li ssostitwixxew il-MtF, u li dan it-tħassib ma għadx għandu bażi.
               
            
                  (75)
               
               
                  L-awtoritajiet Lussemburgiżi jikkonfermaw ukoll li l-ambitu tal-valutazzjoni tal-ekwità jirrappreżenta preċiżament il-limiti tan-negozju mibjugħ. Barra minn hekk, il-mekkaniżmu ta' aġġustament fir-rigward tal-livell eżatt ta' 9% ta' Ekwità Komuni tal-Grad 1 taħt Basel III jippermetti li jiġi żgurat li l-valur tal-attivitajiet esklużi mit-tranżazzzjoni (il-premessa (44)) ma għandux impatt finanzjarju pożittiv jew negattiv għax-xerrej. L-awtoritajiet Lussemburgiżi jirreferu wkoll għall-valutazzjoni tal-ekwità aġġornat fi tmiem Mejju 2012, li waslet għall-istess konklużjonijiet. Il-prezz tal-bejgħ għal Dexia BIL jista' għalhekk jitqies bħala l-prezz tas-suq, li jeskludi kull trasferiment ta' għajnuna.
               
            
                  (76)
               
               
                  Fl-aħħar nett, l-awtoritajiet Lussemburgiżi jaqblu mal-kummenti minn Dexia SA. (il-parti 4 hawn fuq).
               
            
         Il-kummenti mill-awtoritajiet tal-Lussemburgu dwar l-osservazzjonijiet minn partijiet terzi interessati
      
      
                  (77)
               
               
                  L-awtoritajiet Lussemburgiżi huma tal-fehma li d-dikjarazzjonijiet fl-osservazzjoni A huma bbażati fuq dejta limitata u ma jinvolvux analiżi sħiħa tas-sitwazzjoni. B’mod partikolari, huma ma jqisux it-termini eżatti tat-tranżazzjoni. F'dan ir-rigward, l-awtoritajiet Lussemburgiżi jirreferu għad-diversi dokumenti sottomessi lill-Kummissjoni mill-awtoritajiet Lussemburgiżi u minn Dexia SA, partikolarment il-valutazzjoni tal-ekwità minn partijiet terzi, li jikkonkludu li l-prezz imħallas huwa prezz ġust fid-dawl tat-termini tat-tranżazzjoni. Dan huwa ċar mill-evalwazzjoni minn partijiet terzi datata l-10 ta' Diċembru 2011 u ġie kkonfermat fit-30 ta' Mejju 2012 mill-istess konsulenti, jiġifieri […].
               
            
                  (78)
               
               
                  Barra minn hekk, huwa ċar mill-fajl fil-pussess tal-Kummissjoni li l-Istat tal-Lussemburgu la offra u lanqas ta garanziji lix-xerrej.
               
            
                  (79)
               
               
                  L-awtoritajiet Lussemburgiżi għalhekk jinnotaw li l-osservazzjonijiet A jidhru li huma bbażati fuq informazzjoni mhux kompluta u fihom dikjarazzjonijiet żbaljati, mingħajr l-iċken prova, bir-riżultat li huma jitolbu lill-Kummissjoni biex ma tiħux kont tagħhom fid-deċiżjoni finali tagħha iżda pjuttost li tirreferi għall-ispjegazzjonijiet mill-awtoritajiet Lussemburgiżi u Dexia SA fil-komunikazzjonijiet tagħhom mal-Kummissjoni, li jirrispondu b’mod sħiħ għall-mistoqsijiet imqajma u jippermettu li titwarrab il-kritika li saret.
               
            
                  (80)
               
               
                  L-awtoritajiet Lussemburgiżi jinnotaw li l-osservazzjoni B tikkonsisti f'serje ta' skambji ta' korrispondenza mill-parti terza inkwistjoni ma’ membri tal-maniġment ta' Dexia SA u Dexia BIL, u mal-awtoritajiet superviżorji, bejn l-2005 u tmiem l-2011, mingħajr rilevanza diretta għall-bejgħ ta' Dexia BIL. Il-korrispondenza tikkonċerna talbiet u kritika differenti rigward Dexia SA dwar in-nuqqas li jittieħdu inkunsiderazzjoni ċerti mistoqsijiet dwar avvenimenti ferm qabel il-bejgħ ta' Dexia BIL, li huwa l-uniku suġġett ta' din id-Deċiżjoni fuq il-bejgħ ta' Dexia BIL. L-awtoritajiet Lussemburgiżi għalhekk jitolbu lill-Kummissjoni biex twarrab dawn id-dokumenti bħala irrilevanti.
               
            
                  (81)
               
               
                  L-awtoritajiet Lussemburgiżi jinnutaw li Dexia SA tikkonkludi (ara t-taqsima 4 hawn fuq) li t-tranżazzjoni Dexia BIL qed titwettaq bil-prezz tas-suq mingħajr l-ebda element ta’ għajnuna. Din il-konklużjoni hija konsistenti mal-konklużjonijiet tal-awtoritajiet Lussemburgiżi, u għalhekk ma teħtieġx aktar kummenti mingħandhom.
               
            
                  (82)
               
               
                  Bħala konklużjoni, l-awtoritajiet Lussemburgiżi jinnotaw li l-ebda wieħed mill-kummenti li waslu mingħand partijiet terzi ma huwa tali li jqiegħed fid-dubju l-iżviluppi stabbiliti fin-notifika tagħhom u fil-kummenti tagħhom. L-awtoritajiet Lussemburgiżi jinnutaw ukoll li ebda wieħed mill-kummenti minn partijiet terzi ma huwa tat-tip li jqiegħed fid-dubju l-argument li l-proċess tal-bejgħ ta' Dexia BIL għandu jitqies, skont il-prattika tad-deċiżjonijiet tal-Kummissjoni – bħala proċess miftuħ, trasparenti u mhux diskriminatorju ta’ natura li jiggarantixxi li t-tranżazzjoni saret bil-prezz tas-suq. L-awtoritajiet Lussemburgiżi għalhekk isostnu li t-tranżazzjoni saret mingħajr l-ebda element ta’ għajnuna.
               
            6.   L-EŻISTENZA TA' GĦAJNUNA
      
      
                  (83)
               
               
                  L-Artikolu 107(1) TFUE jipprovdi li, ħlief għad-derogi previsti fit-Trattati, kull għajnuna, ta' kwalunkwe forma, mogħtija minn Stat Membru jew permezz ta' riżorsi tal-Istat, li twassal għal distorsjoni jew theddida ta' distorsjoni għall-kompetizzjoni billi tiffavorixxi ċerti impriżi jew ċerti produtturi għandha, safejn tolqot il-kummerċ bejn l-Istati Membri, tkun inkompatibbli mas-suq intern.
               
            
                  (84)
               
               
                  Dexia BIL huwa attiv fil-livell Ewropew u għalhekk ċertament jikkompeti ma' operaturi oħra tas-suq barranin. Il-Kummissjoni għalhekk hija tal-fehma li kull għajnuna potenzjali li tinsab fil-bejgħ ta' Dexia BIL tkun tolqot il-kummerċ bejn l-Istati Membri u li toħloq distorsjoni jew thedded li tfixkel il-kompetizzjoni.
               
            
                  (85)
               
               
                  Il-Kummissjoni, fid-deċiżjoni tagħha tas-26 ta' Frar 2010, diġà stabbiliet li l-għajnuna rċevuta minn Dexia fil-forma ta' kapital, garanziji ta’ finanzjament, ELA sostnut permezz ta' garanzija tal-Istat u appoġġ għal assi danneġġjati (miżura FSA) fil-fatt jikkostitwixxu għajnuna mill-Istat (mogħtija mill-Belġju, il-Lussemburgu u Franza). Huwa għalhekk meħtieġ li jiġi vverifikat li n-negozju mibjugħ ma jżommx il-benefiċċju tal-għajnuna li qabel kien irċieva Dexia.
               
            
                  (86)
               
               
                  Skont is-sentenza tal-Qorti tal-Ġustizzja fl-Italja u SIM 2 v Il-Kummissjoni (24), fejn il-Kummissjoni qagħdet fuq id-deċiżjonijiet tagħha f’Olympic Airlines (25) u Alitalia (26), eżami tal-kontinwità ekonomika bejn l-intrapriżi l-qodma u l-istrutturi l-ġodda hija bbażata fuq numru ta' fatturi. Dawn il-fatturi jinkludu, b'mod partikolari, is-suġġett tat-trasferiment, il-prezz tat-trasferiment, u l-identità tal-azzjonisti jew sidien tal-intrapriża li qed takkwista jew li qed tiġi akkwistata. Dan kien imtenni mill-Qorti tal-Prim’ Istanza fis-sentenza tagħha Ryanair v Il-Kummissjoni (27), li kkonfermat id-Deċiżjoni Alitalia.
               
            
                  (87)
               
               
                  Fir-rigward tas-suġġetti tal-bejgħ, l-ambitu tal-attivitajiet mibjugħa huwa limitat għal attivitajiet bl-imnut u ta’ bank privat, li ma jidhrux li kienu l-kaġun tal-problemi tal-grupp Dexia li wasslu għall-ħtieġa li tingħata għajnuna mill-Istat. Il-Kummissjoni tinnota wkoll li l-parti mill-portafoll ta' titoli storiċi tal-grupp miżmuma minn Dexia BIL li kienet marbuta mal-problemi ta' rifinanzjament tal-grupp li kkontribwew għall-ħtieġa għal għajnuna mill-Istat awtorizzata mid-Deċiżjoni tas-26 ta' Frar 2010, mhix inkluża mal-attivitajiet mibjugħa. Minn perspettiva kwantitattiva, l-ambitu tal-attivitajiet mibjugħa jirrappreżenta madwar 60% tal-karta tal-bilanċ totali ta' Dexia BIL u [0 - 10]% tal-karta tal-bilanċ totali tal-grupp Dexia.
               
            
                  (88)
               
               
                  M’hemmx rabta bejn ix-xerrej privat Precision Capital u l-azzjonisti attwali ta’ Dexia SA, u dan jissodisfa l-kriterju tal-indipendenza tax-xerrej privat minn Dexia SA meta jieħu d-deċiżjonijiet u jiddeċiedi l-istrateġija fir-rigward tal-attivitajiet mibjugħa ta' Dexia BIL.
               
            
                  (89)
               
               
                  Barra minn hekk, akkwist bil-prezz tas-suq tal-attivitajiet mibjugħa jiżgura li x-xerrej iħallas prezz adegwat tal-għajnuna li din il-parti ta' Dexia BIL setgħet ibbenefikat minnha bħala entità tal-grupp Dexia u li l-prezz tat-tranżazzjoni għall-bejgħ ta' Dexia BIL ma għandux, għalhekk, ikun fih elementi ta’ għajnuna.
               
            
                  (90)
               
               
                  Wara d-deċiżjoni ta' ftuħ, il-Kummissjoni rċeviet informazzjoni addizzjonali dwar l-evalwazzjoni tal-prezz tas-suq.
               
            
                  (91)
               
               
                  Il-Kummissjoni tinnota li l-bejgħ ta' Dexia BIL kien suġġett għall-ewwel valutazzjoni tal-ekwità minn parti terza fl-10 ta' Diċembru 2011, li kienet segwita minn aġġornament fit-30 ta' Mejju 2012. L-evalwazzjonijiet twettqu bl-użu ta' tliet metodi differenti: (i) il-metodu tal-attwalizzazzjoni "cash flows to equity" fuq il-bażi tal-fluss tal-flus distribwibbli lill-azzjonisti, suġġett għal-osservanza tal-proporzjonijiet regolatorji tal-Grad 1 Bażiku; (ii) il-"price-to-book ratio", fuq il-bażi ta' profitt lil hinn mill-kost tal-kapital; (iii) il-metodu tal-kumpaniji elenkati komparabbli. L-ewwel valutazzjoni tal-ekwità minn parti terza, bid-data tal-10 ta' Diċembru 2011, irriżultat fi prezz f’faxxa ta’ bejn EUR [600 - 700] miljun u EUR [800 - 900] miljun. L-aġġornament ta’ din il-valutazzjoni, bid-data tat-30 ta' Mejju 2012, jikkonferma li l-valutazzjoni qieset b'mod eżatt il-firxa tan-negozji mibjugħa u wasal għall-istess konklużjonijiet, jiġifieri li l-prezz ġust jaqa’ f’firxa ta' bejn EUR [600 - 700] miljun u EUR [800 - 900] miljun. Il-Kummissjoni eżaminat dawn il-valutazzjonijiet tal-ekwità. Hija tinnota li l-evalwazzjonijiet huma bbażati fuq metodi standard ġeneralment applikabbli f'dan il-qasam u jqisu l-kundizzjonijiet u l-ambitu preċiżi tat-tranżazzjoni.
               
            
                  (92)
               
               
                  Il-prezz tat-tranżazzjoni, EUR 730 miljun, jinsab fil-limitu tal-valutazzjonijiet tal-ekwità. Għalhekk ma hemm l-ebda indikazzjoni li l-prezz imħallas kien taħt jew fuq il-prezz tas-suq. Il-prezz tal-bejgħ għal Dexia BIL jista' għalhekk jitqies bħala l-prezz tas-suq, li jeskludi wkoll kwalunkwe trasferiment mal-bejgħ ta' xi għajnuna potenzjali mogħtija qabel lil Dexia.
               
            
                  (93)
               
               
                  Ċerti attivitajiet ta' Dexia BIL huma esklużi mill-ambitu tal-bejgħ (il-premessa (44)). Dawn l-attivitajiet se jiġu trasferiti lil Dexia SA qabel l-għeluq tal-operazzjoni, bi klawżola għall-irkupru tal-qligħ nett mill-bejgħ minn Dexia BIL. Il-Kummissjoni tinnota li l-informazzjoni addizzjonali li waslet wara d-deċiżjoni tal-ftuħ tikkonferma li l-valutazzjoni tal-attivitajiet esklużi mit-tranżazzzjoni ma għandha l-ebda influwenza fuq id-determinazzjoni tal-prezz tas-suq. Il-prezz tal-bejgħ huwa bbażat fuq proporzjon tal-fondi proprji ta' Ekwità Komuni tal-Grad 1 taħt Basel III ta' eżattament 9% mat-tlestija tal-bejgħ. Jekk ikun hemm differenza bejn dan il-livell u l-livell tal-kapital meta t-trasferiment ikun tlesta, il-klawżola tal-aġġustament tiggarantixxi li d-differenza titħallas lura mix-xerrejja jew mill-bejjiegħ u/jew li l-prezz tal-bejgħ jiġi aġġustat. Il-valutazzjoni tal-parteċipazzjonijiet jew l-assi esklużi mill-ambitu tat-tranżazzjoni ma għandhiex, għalhekk, tiġi kkunsidrata meta jiġi stabbilit il-prezz tas-suq. Din il-klawżola ta’ aġġustament ġiet ikkunsidrata wkoll fil-valutazzjonijiet tal-ekwità.
               
            
                  (94)
               
               
                  Fid-deċiżjoni tal-ftuħ, tagħha, il-Kummissjoni nnutat li l-Istat tal-Lussemburgu kien qed jipparteċipa fil-bejgħ ta' Dexia BIL bħala xerrej ta' parteċipazzjoni ta' 10% fl-azjenda taħt l-istess kundizzjonijiet bħal Precision Capital. Huwa ċar, għalhekk, li l-parteċipazzjoni tal-Lussemburgu tinvolvi riżorsi tal-Istat. Minħabba li l-Lussemburgu qed jipparteċipa fuq l-istess kundizzjonijiet bħal Precision Capital, il-Kummissjoni hija tal-fehma li, fil-prinċipju, il-Lussemburgu qed jaġixxi bħala investitur privat, li jeskludi kwalunkwe għajnuna fir-rigward tal-parteċipazzjoni ta’ 10% tal-Lussemburgu.
               
            
                  (95)
               
               
                  Fid-deċiżjoni tal-ftuħ, il-Kummissjoni nnutat ukoll li Precision Capital u l-Istat tal-Lussemburgu qed jippjanaw li jneħħu l-klawżola 3.3.5. Il-Kummissjoni nnutat li skont din il-klawżola, Dexia SA jwiegħed li jikseb a posteriori garanziji tal-istat favur ix-xerrej ta' Dexia BIL. B’hekk, attivazzjoni ta’ din il-klawsola tkun potenzjalment sejħa fuq ir-riżorsi tal-Istat fil-forma ta' garanziji. Barra minn hekk, l-eżistenza tal-klawżola aktarx li tagħti benefiċċji lix-xerrej ta' Dexia BIL. Wara d-deċiżjoni ta' ftuħ, il-Kummissjoni rċeviet informazzjoni addizzjonali li tikkonferma li l-klawżola 3.3.5 ma kinetx ġiet inkluża fil-kuntratti ta' xiri tal-ishma finali li ssostitwixxew il-MtF. Il-Kummissjoni għalhekk tikkonkludi li, billi l-klawsola ġiet abbandunata u ma ġietx implimentata, ma hemm l-ebda għajnuna f’dan ir-rigward.
               
            7.   KONKLUŻJONI
      
      
                  (96)
               
               
                  Għar-raġunijiet stipulati hawn fuq, il-Kummissjoni tikkonkludi li l-miżura li tikkonsisti fil-bejgħ ta' Dexia BIL ma tikkostitwixxix għajnuna skont it-tifsira tal-Artikolu 107 (1) TFUE. B’mod partikolari, hija ma tikkostitwixxix għajnuna ġdida għal Dexia SA jew għal Dexia BIL.
               
            ADOTTAT DIN ID-DEĊIŻJONI:
      Artikolu 1
      Il-miżura ta’ bejgħ ta’ Dexia BIL ma tikkostitwixxix għajnuna skont l-Artikolu 107(1) tat-Trattat dwar il-Funzjonament tal-Unjoni Ewropea.
      L-implimentazzjoni ta’ din il-miżura hija għalhekk awtorizzata.
      Artikolu 2
      Din id-Deċiżjoni hija indirizzata lill-Gran Dukat tal-Lussemburgu.
      
         Magħmul fi Brussell, il-25 ta’ Lulju 2012.
         
            
               Għall-Kummissjoni
            
            Joaquín ALMUNIA
            
               Viċi President
            
         
      
      
         (1)  B'effett mill-1 ta' Diċembru 2009, l-Artikoli 87 u 88 tat-Trattat tal-KE saru l-Artikoli 107 u 108, rispettivament, tat-Trattat dwar il-Funzjonament tal-Unjoni Ewropea ("TFUE”). Iż-żewġ settijiet ta' dispożizzjonijiet huma identiċi fis-sustanza. Għall-finijiet ta’ din id-Deċiżjoni, ir-referenzi għall-Artikoli 107 u 108 TFUE għandhom jinftiehmu, jekk ikun il-każ, bħala referenzi għall-Artikoli 87 u 88 rispettivament tat-Trattat dwar il-KE. It-TFUE introduċa wkoll ċerti emendi fit-terminoloġija, bħas-sostituzzjoni ta’ “Komunnità” bit-terminu “Unjoni”, "is-suq komuni" sar "is-suq intern" u "Il-Qorti tal-Prim Istanza" saret “Il-Qorti Ġenerali”, It-terminoloġija tat-TFUE tintuża f’din id-Deċiżjoni.
      
         (2)  ĠU L 146, 12.5.1998, p. 6, u ĠU L 210, 1.9.2006, p. 12.
      
         (3)  ĠU C(2008) 7388 finali.
      
         (4)  F’din id-Deċiżjoni, “Dexia” jew "il-grupp Dexia” jirreferu għal Dexia SA u s-sussidjarji kollha tagħha.
      
         (5)  ĠU C 181, 4.8.2009, p. 42.
      
         (6)  ĠU C 305, 16.12.2009, p. 3.
      
         (7)  ĠU C 274, 19.10.2010, p. 54.
      
         (8)  ĠU C 38, 11.2.2012, p. 12.
      
         (9)  Deċiżjoni ppubblikata fuq is-sit tal-internet tad-DG Kompetizzjoni f’dan l-indirizz: http://ec.europa.eu/competition/state_aid/cases/243124/243124_1306879_116_2.pdf
      
         (10)  Deċiżjoni tal-31 ta' Mejju 2012 dwar il-Kawża SA.26653, ristrutturazzjoni ta’ Dexia, li għadha ma ġietx ippubblikata.
      
         (11)  Deċiżjoni tal-31 ta' Mejju 2012 dwar il-Kawża SA.33760, SA.33764, SA.33763, Miżuri addizzjonali għal Dexia, li għadha ma ġietx ippubblikata.
      
         (12)  Deċiżjoni tal-31 ta' Mejju 2012 dwar il-Kawża SA.34925, SA.34927, SA.34928, Żieda fil-limitu tal-garanzija temporanja, li għadha ma ġietx ippubblikata.
      
         (13)  L-istqarrija għall-istampa hija disponibbli fuq il-websajt tal-grupp Dexia f’dan l-indirizz: http://www.dexia.com/FR/Journaliste/communiques_de_presse/Pages/Entree-en-negociation-exclusive-pour-la-cession-de-Dexia-Banque-Internationale-a-Luxembourg.aspx
      
         (14)  ĠU C 137, 12.5.2012, p. 19.
      
         (15)  Deċiżjoni tat-3 ta' April 2012 fil-Kawża SA.34440 bejgħ ta’ Dexia BIL, ĠU C 137, 12.5.2012, p. 19.
      
         (*)  Informazzjoni kunfidenzjali […]
      
         (16)  "Ekwità tal-prezz tal-bejgħ ta’ BIL lil Precision Capital/Elementi preliminarji fl-istat attwali tan-negozjati" tal-10 ta' Diċembru 2011
      
         (17)  (i) Il-metodu ta’ attwalizzazzjoni "cash flows to equity" abbażi tal-flussi li għandhom jitqassmu lill-azzjonisti taħt riserva tas-sodisfazzjoni tal-proporzjoni regolatorji Core Tier 1. (ii) Il-metodu "price to book ratio", abbażi tal-eċċess ta’ rentabbiltà meta mqabbel mal-prezz tal-kapital. (iii) Il-metodu “comparable listed companies".
      
         (18)  "Ekwità tal-prezz tal-bejgħ ta’ BIL lil Precision Capital/Elementi preliminarji fl-istat attwali tan-negozjati" tal-10 ta' Diċembru 2011
      
         (19)  Ara b 'mod partikolari s-sentenza fil-Kawża T-324/00 tad-19 ta' Ottubru 2005, CDA Datentraeger Albrecht / Commission, Ġabra. 2005 p. II-4309, il-punt 93: … “hemm lok li jiġi miċhud l-argument tal-Kummissjoni li l-firxa tal-ordni ta' rkupru li tidher fl-Artikolu 2 tad-deċiżjoni kkontestata hija ġustifikata minħabba l-appartenenza tal-impriża komuni u tas-suċċessuri tagħha fi grupp ta' impriżi marbutin li fi ħdanu kien jeżistu mekkaniżmi interni ta' trasferiment ta' attivi. Fil-fatt, …, jirriżulta b'mod ċar mill-konstatazzjonijiet riprodotti fid-deċiżjoni kkontestata li, fil-każ in eżami, il-mekkaniżmi ta' trasferiment li kienu jeżistu fi ħdan dan il-grupp intużaw biss għad-detriment ta' din l-impriża u mhux għal ġid tagħha. Għalhekk ma jistax jiġi allegat li, minħabba l-appartenenza tagħha f'dan il-grupp, l-impriża komuni kellha t-tgawdija effettiva tal-għajnuna li tagħha hija ma kinitx il-benefiċjarja.”
      
      
         (20)  Ara b’mod partikolari s-Sentenza tal-Qorti tal-10 ta’ 2001 fil-Kawża C-390/98, Banks 2001 p. I-6117, il-punt 78: ‘Fejn kumpanija li tkun ibbenefikat minn għajnuna, tkun inbigħet bil-prezz tas-suq, il-prezz tal-bejgħ jirrifletti l-konsegwenzi tal-għajnuna preċedenti u huwa dak li jbigħ il-kumpanija li jżomm il-benefiċċju tal-għajnuna. F’dak il-każ, is-sitwazzjoni preċedenti għanda tiġi ristawrata permezz ta’ ħlas lura mill-entità li tbigħ.’
      
         (21)  Dexia BIL, bi kważi 40 fergħa fil-Gran Dukat, huwa t-tielet l-akbar bank fis-suq Lussemburgiż, u għandu madwar [5 - 15]% tad-depożiti, [5 - 15]% tas-self u madwar [5 - 15]% tal-assi mmaniġġjati fis-settur tal-banek privati.
      
         (22)  Minkejja li l-Bord irratifika n-negozjati esklussivi ma' Precision Capital fid-9 u l-10 ta' Ottubru 2011, il-proċedura formali tal-perjodu ta' esklussività bdiet biss fit-23 ta' Ottubru 2011 bl-iffirmar ta' Letter of intent.
      
         (23)  […].
      
         (24)  C-328/99 u C-399/00, Ġabra 2003 p. I-4035.
      
         (25)  Id-Deċiżjoni tal-Kummissjoni tas-17 ta' Settembru 2008, Għajnuna mill-Istat N 321/2008, N 322/2008 u N 323/2008 – il-Greċja – il-bejgħ ta’ ċerti assi ta’ Olympic Airlines/Olympic Airways Services. ĠU C 18, tat-23.1.2010. Sentenza Olympic Airlines v il-Kummissjoni T-415/05, T-416/05 u T-423/05 punt 135.
      
         (26)  Id-Deċiżjoni tal-Kummissjoni tat-12 ta' Novembru 2008, Għajnuna mill-Istat N 510/2008. Bejgħ ta’ assi tal-linja tal-ajru Alitalia, ĠU C 46, 25.2.2009, p. 6.
      
         (27)  Il-Każ Ryanair v Il-Kummissjoni, T-123/09 punti 155 u 156.